**ОТНОШЕНИЯ МЕЖДУ ЦЪРКВА И ДЪРЖАВА В ИСПАНИЯ: КОНСТИТУЦИОННОПРАВНИ АСПЕКТИ\***

***Ангел Колев[[1]](#footnote-1)***

***Резюме***

*След влизането в сила на испанската Конституция от 1978г. се променя моделът на отношения между църква и държава. Въвежда се принципът за отделение на вероизповеданията от държавата, като публичната власт заема неутрална, но не и индиферентна позиция спрямо религиозния феномен. Този подход намира своя най-ясен израз в конституционното признаване на правото на религиозна свобода, както и на възможността за сътрудничество между държава и религиозни общности.*

***Ключови думи:*** *религиозна свобода, Испания, светско начало, неутралност, равенство, сътрудничество.*

***Abstract***

*After the entry into force of the Spanish Constitution of 1978 the model of relations between Church and State was modified, and a system of separation between State and religious denominations was introduced. The State opts for an attitude of positive neutrality in relation with the religious phenomenon, and constitutionally recognizes* *the right to freedom of religion, as well the possibility of cooperation* *with religious groups.*

***Key Words:*** *Religious freedom, Spain, secularism, neutrality, equality, cooperation.*

**ИЗПОЛЗВАНИ СЪКРАЩЕНИЯ**

ATC – Auto del Tribunal Constitucional, *Определение на Конституционния съд*[[2]](#footnote-2)

BOE – Boletín Oficial del Estado, *Държавен Вестник*[[3]](#footnote-3)

FJ – Fundamento Jurídico, *Юридически Аргумент*

LORL – Ley Orgánica de Libertad Religiosa, *Органичен Закон за Религиозна Свобода*[[4]](#footnote-4)

STC – Sentencia del Tribunal Constitucional, *Решение на Конституционния съд*

SSTC – Sentencias del Tribunal Constitucional, *Решения на Конституционния съд*

**1. Въведение**

Испанската Конституция, приета през 1978г., въвежда нов модел на отношенията държава-вероизповедания. Прекъсва се тясната институционална зависимост между публична власт и Католическа Църква[[5]](#footnote-5). Установява се правото на религиозните общности самостоятелно да уреждат делата и администрацията си в условията на сътрудничество и под закрилата на държавните органи. Така се създават необходимите предпоставки за стабилно и безпроблемно развитие на вероизповеданията в рамката на една религиозно-неутрална и плуралистична държава.

**2. Основни източници на системата**

Изработен в резултат на широк политически консенсус, основният закон на Кралство Испания се опира върху принципите на социална, демократична и правова държава; равенство; политически плурализъм[[6]](#footnote-6); религиозна свобода и отделеност на религиозните общности от публичната власт, като изрично се подчертава, че *никое вероизповедание не може да има официален характер*[[7]](#footnote-7).

Изградена върху схващането за *персонализма*, испанската Конституция поставя отделната човешка личност, нейното достойнство, основни права и свободи в центъра на социално-политическата система на страната[[8]](#footnote-8), като при това определя свободното развитие на човека за най-висша ценност на правовия ред[[9]](#footnote-9).

Именно този порядък на конституционноправни разрешения установява необходимостта да се анализират два фундаментални въпроса:

* Относно конкретните конституционни гаранции на личното и субективно право на религиозна свобода.
* От какви изходни критерии ще се ръководи държавата при оценяването на религията като обществен фактор, изискващ обособяването на специален правен отрасъл, който да регулира външният живот на религиозните общности, тяхната защита и равнопоставеност.

Първият проблем намира своя отговор в две разпоредби поместени в Глава втора на Конституцията, регламентираща института на основните права и свободи на гражданите. Съгласно чл. 16, ал. 1 всяко лице разполага с пълна свобода на мисълта, на избора на вероизповедание и верски убеждения, без да се допускат други ограничения при тяхното практикуване освен тези, необходими за защитата и поддържането на обществения ред. В допълнение, чл. 14 постановява равенството на всички испански граждани пред закона (принцип на формалното равенство), без да се позволяват дискриминация или привилегии, основани на вероизповедна принадлежност.

Що се отнася до втория въпрос – правната уредба на религиозния феномен, като част от социалната действителност в Испания, в нейната основа са залегнали забраната за съществуване на държавна религия, от една страна, и конституционният мандат за разбирателство и сътрудничество между публична власт и църковни институции, от друга. Поставянето на тези два структурни елемента с разнородна природа на една плоскост, в рамките на общия текст на чл. 16, ал. 3 от основния закон, изисква изработване на сложен юридически инструментариум, който да осигури баланса между тях и най-сетне да послужи за стабилна опора на правното регулиране на религиозния въпрос в съвременна Испания. Така още след влизането в сила на Конституцията от 1978г. се пристъпва към постепенното създаване на една нова законовата рамка, регламентираща отношенията държава-вероизповедания. Значителен принос в този процес има испанският Конституционен съд[[10]](#footnote-10). Неговата доктрина предоставя широк спектър от юридически конструкции и разрешения относно постигане на държавно-църковно равновесие и хармония.

В периода непосредствено след установяването на демокрацията се възприема виждането за *не конфесионалността* или *аконфесионалността на държавата* “la no confesionalidad” или “la aconfesionalidad del Estado”[[11]](#footnote-11). Дефиниции, с които конституционният тълкувател изрично забранява смесването на религиозните с държавните функции[[12]](#footnote-12).

През 1985г. като синоним на визираната терминология се въвежда понятието *laicidad*[[13]](#footnote-13), но с една съществена разлика. В по-нататъшната си практика Конституционният съд използва тези три определения в значително по-широк смисъл, а именно за да маркира съвкупността от правни механизми, гарантиращи ефективното и равно приложение на принципа за разделение между държава и вероизповедания. Тук е мястото да се отбележи, че концепцията *laicidad* не е творение на испанската доктрина. В исторически план възникването и развитието на споменатия модел се свързва с Франция и най-вече със Закона за отделянето на църква от държава, приет през 1905г.[[14]](#footnote-14), където за първи път се очертава съвременната правна рамка на принципа *laïcité*, посредством формулирането на следните две теории: за отделеността на публичната власт от вероизповеданията и за неутралната ѝ позиция спрямо религиозните вярвания и институции.

Като основни последици от тези разбирания се открояват отказът на държавата да признае официален характер на което и да е вероизповедание, както и законовото отрицание за публичното финансиране на църковните институции[[15]](#footnote-15). По-късно правилото за разделение държава-вероизповедания е възприето от Конституцията на IV-та[[16]](#footnote-16) Френска Република, а впоследствие е доразвито от сега действащия основен закон, приет през 1958г., съгласно който Франция се конституира като светска, демократична и социална държава, зачитаща еднакво всички възгледи и убеждения, религиозни или не[[17]](#footnote-17).

Широко застъпено в испанската правна теория е становището, че френската формула *laïcité* отдава значимо преимущество на схващането за държавния неутралитет в религиозната сфера пред идеята за взаимодействието с вероизповеданията[[18]](#footnote-18). Факт, несъответстващ с предписанието на чл. 16, ал. 3 от Конституция на Кралство Испания, който заедно с обявяването на светския характер на държавата пояснява, че публичните власти, вземайки под внимание верските убеждения на обществото ще поддържат надлежните отношения на сътрудничество с Католическата Църква и останалите вероизповедания. Точно за да акцентира върху съвместимостта на принципа за отделеност и конституционното изискване за разбирателство и взаимодействие между държава и религиозни общности, през 2001г. испанският Конституционен съд закрепва формулировката за *позитивната не конфесионалност* или *позитивното светско начало* “aconfesionalidad positiva” или “laicidad positiva”[[19]](#footnote-19).

Тази функционална концепция служи като основен критерий за определяне правата и задълженията на публичната власт при защитата и гарантирането на религиозната свободата на гражданите, от една страна, и от друга, установява идеята за прагматичната отделеност на религиозните общности и институции от държавата.

**2. Главни характеристики на принципа на *позитивното светско начало***

В съдържателен аспект упоменатото схващането включва три основни компонента[[20]](#footnote-20): *неутралност*, *разделение* и *сътрудничество*[[21]](#footnote-21):

1. *Неутралността* предполага *безпристрастност* на държавата спрямо личните възгледи на гражданите – религиозни и/или други. Изхожда се от представата, че единствено това отношение гарантира както зачитането, така и пълното и равно упражняване на свободата на вероизповеданието и съвестта от страна на отделните личности. *Неутралността* е пряко свързана с принципите на плурализма, равенството в свободите и справедливостта. Оттук следва, че *неутралността* не бива да се разбира като проява на *индиферентност (безразличие)* и/или *пасивност* от страна на публичната власт към персоналните убеждения на гражданите и в частност религиозните. В рамките на една социална и правова държава, управляващите са задължени да предприемат всички необходими мерки за гарантиране ефикасното и безпрепятствено упражняване на личното право на религиозна свобода, без това да поставя в опасност равнопоставеността на гражданите, нито да застрашава светския характер на публичната власт. По този начин *неутралността* на държавата в религиозната материя се превръща в гаранция за мирното съжителство между вярващите от различните вероизповедания в пределите на едно плуралистично и демократично общество[[22]](#footnote-22).

2. *Разделението* на държавата от религиозните институции означава, че при изпълнението на своите функции държавните органи трябва да бъдат независими от религиозния феномен. Иначе казано ръководенето на публичните дела е необходимо да се извършва без влиянието на една или друга религия. Светската държава не може да изгражда управленската си политика въз основа на религиозни мотиви[[23]](#footnote-23). Вероизповеданията и техните институции и органи не могат да бъдат част от състава и структурата на държавния апарат, нито да притежават правен статут сходен с този на публичните учреждения[[24]](#footnote-24).

Вземайки предвид *реципрочния* характер на идеята за *разделение*, държавата поема задължение да се въздържа от интервенция във вътрешните проблеми на църковните общности, като зачита тяхната функционална и организационна автономия.

3. *Сътрудничество* е признатата от Конституцията възможност на държавата и нейните учреждения да подпомагат различните вероизповедания с цел постигане пълното и равно упражняване на религиозната свобода[[25]](#footnote-25). В постоянната си практика испанският Конституционен съд изрично подчертава, че този вид съдействие е осъществимо единствено в обхвата на принципа за *материалното равенство*[[26]](#footnote-26), установен в чл. 9 ал. 2 от основния закон. Тази разпоредба възлага на публичните власти три функции[[27]](#footnote-27):

* Да осигурят необходимите условия, при които свободата и равенството на лицата и техните колективи да бъдат реални и ефективни – *градивна.*
* Да отстраняват пречките, възпрепятстващи или затрудняващи пълното и еднакво ползване на основните права и свободи на личността – *спомагателна.*
* Да гарантират участието на всички граждани в политическата, икономическата, културната и обществената сфери – *интеграционна*.

Диалогът между държава и църковни общности, реализиран в полето на принципа за *материалното равенство* притежава двояка природа. Той не само представлява съществена предпоставка за безпроблемното водене на религиозен живот от страна на вярващите граждани, но и може да се превърне в полезен инструмент за правомерното и законово решаване на множество проблеми, непосредствено свързани с поддържането на гражданския и духовен мир в съвременното испанско общество[[28]](#footnote-28).

**4. Заключение**

Конституцията на Испания от 1978г. установява модел на *умерена* отделеност между държава и вероизповедания, който гарантира на гражданите възможността мирно и ползотворно да осъществяват своята религиозна свобода. Положителното отношение към вероизповеданията и тяхната закрила осигуряват благоприятен климат за развитието на религията като обществен феномен, в основата на който се намира човешката личност, нейното достойнство и свобода да изгражда, споделя и следва верски убеждения.

1. \* Financiado por una beca Postdoctoral de la Universidad Pública de Navarra.

   Доктор по право, научен сътрудник в Юридическия факултет на Публичния университет на област Навара в гр. Памплона (Испания). [↑](#footnote-ref-1)
2. Актовете на испанския Конституционен съд са достъпни на кастилски, а по-важните от тях и на английски и френски език от [*http://hj.tribunalconstitucional.es/HJ/es*](http://hj.tribunalconstitucional.es/HJ/es) и [*http://www.tribunalconstitucional.es/en/jurisprudencia/restrad/Pages/ResolucionesTraducidasHome.aspx*](http://www.tribunalconstitucional.es/en/jurisprudencia/restrad/Pages/ResolucionesTraducidasHome.aspx) [↑](#footnote-ref-2)
3. Достъпен от *https://www.boe.es/diario\_boe/* [↑](#footnote-ref-3)
4. Подобно на френския конституционен модел в Испания заедно с обикновените закони (текущи) се предвижда приемането на закони, наречени *органични* (преки), които регламентират устройството и организацията на органите, установени в Конституцията, упражняването на основните права и свободи и други въпроси от конституционен ранг. По своя предмет те представляват продължение и развитие на основния закон и притежават стабилност по-голяма от тази на обикновените закони. TAШЕВ, Р., Обща теория на правото. Основни правни понятия, Сиби, 2004, с. 60-61. Вж. още БЛИЗНАШКИ, Г., Характерни черти на испанската Конституция от 1978, В: Съвременно Право, Год. IV, Кн. 4, Сиби, София, 1993, с. 20-37. НЕНОВСКИ, Н., БЛИЗНАШКИ, Г., и КИРОВ, П., Испания. Конституция и публичноправно законодателство, Изд. Век 22, София, 1992. [↑](#footnote-ref-4)
5. Подобно на източното православие в България, католицизмът изиграва ключова роля в историческото развитие на Испания, като неговите традиции остават дълбоко вкоренени в културната идентичност на испанското общество. Обстоятелство, умело използвано от генерал Франсиско Франко, който в началото на 50-те години на миналия век търси сближаване със Светия Престол, с цел да предаде по-широка легитимност на авторитарния си режим пред международната общност, както и да укрепи връзките на Испания с останалите страни от католическия свят. По този начин през 1953г. се стига до подписването на *Конкордат*, предоставящ преференциален статус на католическото вероизповедание, което е обявено за *единна религия на испанската нация*. (Член 1 от цитирания договор).

   На 7 декември 1965г. Вторият ватикански събор приема Декларация за религиозната свобода “Dignitatis humanae”, която предвижда, че правото на вероизповедание е непосредствено свързано с човешката личност и нейното достойнство. Споменатият документ стои в основата на приемането на Закон за религиозната свобода от 1967г. Неговите предписания в значителна степен смекчават привилегированата позиция на Католическата Църква спрямо останалите вероизповедни общности, като на техните представители се признава правото на религиозна свобода винаги, когато се зачитат догмите на католицизма и не се нарушават общественият ред, моралът и законните права на другите граждани. LLAMAZARES FERNÁNDEZ, D. Derecho de la Libertad de Conciencia*.* Tomo I. Conciencia, tolerancia y laicidad, 4ª Edición, Thomson Reuters, Pamplona, 2011, pp. 163-174. [↑](#footnote-ref-5)
6. Член 1, ал. 1 от испанската Конституция. [↑](#footnote-ref-6)
7. Член 16, ал. 3 от испанската Конституция в оригинал постановява: “Ninguna confesión tendrá carácter estatal. Los poderes públicos tendrán en cuenta las creencias religiosas de la sociedad española y mantendrán las consiguientes relaciones de cooperación con la Iglesia Católica y las demás confesiones”. Всъщност първото изречение на споменатата разпоредба, закрепващо принципа на разделение между държава и религиозни институции, представлява една своеобразна реминисценция на чл. 137, ал. 1 от Ваймарската Конституция (WRV), по силата на който се забранява съществуването на държавна църква. “Es besteht keine Staatskirche”-гласи оригиналният текст на посочената разпоредба, съставляваща неотменна част от съвременното немско конституционно право. За особеностите на системата на отношения между църква и държава в Германия вж. БЕЛИНГ, ДЕТЛЕФ, В., и БЕРОВ, ХРИСТО, П., Правото на църковно самоопределение във Федерална Република Германия, В: Правна Мисъл, брой 4 от 2006г., Българска Академия на Науките, София, 2006, с. 125-140. [↑](#footnote-ref-7)
8. Член 10, ал. 1 и ал. 2 от испанската Конституция. [↑](#footnote-ref-8)
9. LLAMAZARES FERNÁNDEZ, D., Tolerancia, laicidad y diálogo intercultural, En: CASTRO JOVER, A., (Dir.), Interculturalidad y Derecho, Aranzadi Thomson Reuters, Pamplona, 2013, pp. 68-80. [↑](#footnote-ref-9)
10. LLAMAZARES FERNÁNDEZ, D., Tolerancia, laicidad y diálogo intercultural, En: PELE A., CELADOR ANGÓN, O., GARRIDO SUÁREZ, H., (Editores), La Laicidad, Dykinson, S.L., Madrid, 2014, p. 66. [↑](#footnote-ref-10)
11. Вж. STC 1/1981, de 26 de enero de 1981 (BOE núm. 47 de 24 de febrero de 1981), FJ 1, 6 y 10. [↑](#footnote-ref-11)
12. Вж. STC 24/1982, de 13 de mayo de 1982 (BOE núm. 137 de 09 de junio de 1982), FJ 1, párrafo 1. “El art. 16.3 de la Constitución veda cualquier tipo de confusión entre funciones religiosas y funciones estatales”. [↑](#footnote-ref-12)
13. От френски *laïcité*. Испанският термин *laicidad* се споменава за първи път в STC 19/1985, de 13 de febrero de 1985 (BOE núm. 55 de 05 de marzo de 1985), FJ 4, párrafo 2. На кастилски език понятието *laicidad* е съществително име. Неговият най-близък аналог на български е прилагателното *светски*. За да се избегне споменатото граматическо разминаване считам за най-уместно да използвам, като български езиков еквивалент на това понятие словосъчетанието *светско начало*. [↑](#footnote-ref-13)
14. Loi du 9 décembre 1905 concernant la séparation des Eglises et de l'Etat. Достъпен от http://www.legifrance.gouv.fr/affichTexte.do?cidTexte=LEGITEXT000006070169&dateTexte=20150717 [↑](#footnote-ref-14)
15. “La République ne reconnaît, ne salarie ni ne subventionne aucun culte”. Гласи първото изречение на чл. 1 на Loi du 9 décembre 1905 concernant la séparation des Eglises et de l'Etat. [↑](#footnote-ref-15)
16. Член 1 на la Constitution de 1946, IVe République установява: “La France est une République indivisible, laïque, démocratique et sociale.” Достъпен от <http://www.conseil-constitutionnel.fr/conseil-constitutionnel/francais/la-constitution/les-constitutions-de-la-france/constitution-de-1946-ive-republique.5109.html> [↑](#footnote-ref-16)
17. Член 1 на la Constitution du 4 octobre 1958. Към посочената конституционна норма следва да бъдат прибавени точки 1 и 16 от Преамбюла на Конституцията от 1946г., както и разпоредбата на чл. 10 от Декларация за правата на човека и гражданина от 1789г. Според практиката на Конституционния Съвет на Франция, последните два текста в своята цялост представляват действащо позитивно право. Достъпни от <http://www.conseil-constitutionnel.fr/conseil-constitutionnel/francais/la-constitution/la-constitution-du-4-octobre-1958/la-constitution-du-4-octobre-1958.5071.html> [↑](#footnote-ref-17)
18. LLAMAZARES FERNÁNDEZ, D., Derecho de la Libertad de Conciencia*.* Tomo I. Conciencia, tolerancia y laicidad, 4ª Edición, Thomson Reuters, Pamplona, 2011, pp. 354-357. [↑](#footnote-ref-18)
19. В този смисъл STC 46/2001, de 15 de febrero de 2001 (BOE núm. 65 de 16 de marzo de 2001), FJ 4, párrafo 2, изтъква: “Ahora bien, el contenido del derecho a la libertad religiosa no se agota en la protección frente a injerencias externas de una esfera de libertad individual o colectiva que permite a los ciudadanos actuar con arreglo al credo que profesen (SSTC 19/1985, de 13 de febrero, 120/1990, de 27 de junio, y 63/1994, de 28 de febrero, entre otras), pues cabe apreciar una dimensión externa de la libertad religiosa que se traduce en la posibilidad de ejercicio, inmune a toda coacción de los poderes públicos, de aquellas actividades que constituyen manifestaciones o expresiones del fenómeno religioso, asumido en este caso por el sujeto colectivo o comunidades, tales como las que enuncia el art. 2 LOLR y respecto de las que se exige a los poderes públicos una actitud positiva, desde una perspectiva que pudiéramos llamar asistencial o prestacional, conforme a lo que dispone el apartado 3 del mencionado art. 2 LOLR, según el cual "Para la aplicación real y efectiva de estos derechos [los que se enumeran en los dos anteriores apartados del precepto legal], los poderes públicos adoptarán las medidas necesarias para facilitar la asistencia religiosa en los establecimientos públicos militares, hospitalarios, asistenciales, penitenciarios y otros, bajo su dependencia, así como la formación religiosa en centros docentes públicos". Y como especial expresión de tal actitud positiva respecto del ejercicio colectivo de la libertad religiosa, en sus plurales manifestaciones o conductas, el art. 16.3 de la Constitución, tras formular una declaración de neutralidad (SSTC 340/1993, de 16 de noviembre, y 177/1996, de 11 de noviembre), considera el componente religioso perceptible en la sociedad española y ordena a los poderes públicos mantener "las consiguientes relaciones de cooperación con la Iglesia Católica y las demás confesiones", introduciendo de este modo una idea de aconfesionalidad o laicidad positiva que "veda cualquier tipo de confusión entre fines religiosos y estatales" (STC 177/1996)”. Целта на цитирането в оригинал е да се проследи в детайли юридическата аргументация на испанския Конституционен съд при формулирането на правната конструкция за *позитивната не конфесионалност* или *позитивното светско начало*. [↑](#footnote-ref-19)
20. CASTRO JOVER, A., Laicidad y actividad positiva de los poderes públicos, En: Revista General de Derecho Canónico y Derecho Eclesiástico del Estado. Madrid, Iustel, n.° 3, octubre 2003, p. 6. Статията е достъпна от *http://www.iustel.com/* [↑](#footnote-ref-20)
21. От испански *neutralidad, separación* и *cooperación*. [↑](#footnote-ref-21)
22. Вж. STC 177/1996, de 11 de noviembre de 1996 (BOE núm. 303 de 17 de diciembre de 1996), FJ 9, párrafo 5 *in fine*. [↑](#footnote-ref-22)
23. Вж. STC 24/1982, de 13 de mayo de 1982 (BOE núm. 137 de 09 de junio de 1982), FJ 1, párrafo 1. [↑](#footnote-ref-23)
24. Вж. STC [340/1993, de 16 de noviembre de 1993 (BOE núm. 295 de 10 de diciembre de 1993)](http://hj.tribunalconstitucional.es/HJ/es/Resolucion/Show/2469), FJ 4D, párrafo 1. [↑](#footnote-ref-24)
25. Вж. STC 24/1982, de 13 de mayo de 1982 (BOE núm. 137 de 09 de junio de 1982), FJ 1, párrafo 2. ATC 616/1984, FJ 2, párrafo 2 *in fine.* [↑](#footnote-ref-25)
26. Концепцията за *материално равенство* е тясно свързана с принципа на *Социална държава*, по силата на който органите, носителите на държавна власт се задължават да предприемат активни действия в полза на обществото, целящи да насърчат *благоденствието* на всички граждани. CASTRO JOVER, A., Laicidad y actividad positiva de los poderes públicos. En: Osservatorio delle libertà ed instituzioni religiose, оctubre 2003/settembre 2005, pp. 3-22. Статията е достъпна от *http://www.olir.it/* [↑](#footnote-ref-26)
27. Вж. STC 46/2001, de 15 de febrero de 2001 (BOE núm. 65 de 16 de marzo de 2001), FJ 7, párrafo 1. [↑](#footnote-ref-27)
28. Показателен пример в тази посока е конструктивното сътрудничество, осъществено между испанското правителство и мюсюлманското вероизповедание в началото на 90-те години, което завършва с постигането на договореност за създаване на *Ислямска Комисия*. Същата изиграва ключова роля в изработването и подписването през 1992г. на *Съглашение за Сътрудничество*, между централните власти и мюсюлманската общност в Испания, (вж. Ley 26/1992, de 10 de noviembre), уреждащо юридическия статут на посоченото религиозно малцинство. Подобен казус съществува в Италия, където въпреки че правния режим на отношенията държава-вероизповедания е много сходен с испанския модел към днешна дата не е постигнат ползотворен диалог между държавните власти и мюсюлманската общност. [↑](#footnote-ref-28)